Á man Salomóŋ á ngāman kogolan, ndóan ě ngasus é sɔ̂ á yób, ńdɔ e ngáman dígī mə́túnuŋa bádígi ai mətúnuŋa məvɔ́g, ńdɔ dúmá Ńtondôbə á ngádzyé á Ndá á tūd. 2Bəfada bə́ ngábə́ təgě fə dzǎm nyían á Ndá Ǹtondôbə, ású dúmá Ńtondôbə á ngádzyé á Ndá Ǹtondôbə á tūd. 3Á yén, bɔ́n bə́ Ísraɛ̂l bə́sə̄ bə́ ngáyén ndóan é susu á sí, dúmá Ńtondôbə á tsaman á Ndá, bə́ ngalwî fɔ́ɔ́ mə̄sú á sí mətsɔ́, bə́ ngalugu Ǹtondôbə, bə́ dzəməlě fə̄ nyé: “amú á nə̄ dzam m̀bəŋ amú ḿbaalán mətǐŋ wóé ó nə kolé.” 4Ńdɔ ǹkúkúmá ai ayɔŋ ásə bə́ ngávə́ mə̄túnuŋa ósū Ǹtondôbə. 5Ǹkúkúmá Salomóŋ a ngávə́ mə̄túnuŋa bə́yóm bə́ nyag bakúda məwóm mə́bɛ̄ ai bə́bɛ̄, miǹtómbá bakúda ǹtɛd ai məwóm mə́bɛ̄. Ńdɔ̄ hḿ ńkúkúmá ai ayɔŋ ásə bə́ ngábɔ efúbū Ndá Zambá. 6Bəfada bə́ ngábə́ tə́lə̄ á bītíé byábán; bəlevíta, bə́ bə̄lé byə́m məzíg yā ńkūkúma Dávid a ngákom ású ólugú Ǹtondôbə “amú ḿbaalán mətǐŋ wóé ó nə kōlé.” Éyɔŋ Dávid ǎ luugu Ǹtondôbə ábə̄ bɔ́, bəfada bə́ lɔ́ŋɔ̄ tɔ́ŋ á mgbág dzābán ayɔŋ Ísraɛ̂l ásə á tələ̄ tə́tə̄lə́. 7Ńdɔ Salomóŋ á ngāfúbū é zə̄zǎŋ ǹsəŋ yǎ é ngābə́ ósū Ndá Ǹtondôbə, amú vóm tē é ńgɔ a ngávə́ mə́túnuŋa bádígi ai məvɔ́ŋ mə́túnuŋa mə́ mvɔ̄í, amú álatâr Salomóŋ á ngākom, a ngábə́ kig dzǎm bəgə́ mə́túnuŋa bádígi ai mətúnuŋa mə́ fón ai məvɔ́ŋ. 8Salomóŋ á ngādzə́me abóg mə̄lú zamgbál, fǔfulu ai Ísraɛ̂l ásə eyə́gan mod ékóán, a kódogo á mə̄nyíí yā Lebo Hamath a kələ kwí á ńlod óswé yā Égîptɛn. 9Ńdɔ̄ ámōs mwomo bə́ ngábɔ mod ekóán, amú hála tě bə́ man yǎ dzə́mē éfūbu alatâr məlú zamgbál ai abóg bēn mə̄lú zamgbál. 10Ámōs məwóm mə́bɛ̄ ai lálā yā ngɔn zamgbála, ńdɔ Salomóŋ á ngāsoe bod nə́ bə́ kə̄ á bibə̌m byábán, miǹtag ai miǹnə́m mí fono ású ḿbəŋ Ǹtondôbə a ngábɔ̄ Dávid ai Salomóŋ ai ayɔŋ díé Ísraɛ̂l. Mə́yéné mə́ bɛ̄ɛ̄ mə́ Salomóŋ 11Éyɔŋ Salomóŋ á ngāman lóŋ Ndá Ǹtondôbə ai ndá ǹkúkúmá, ai éyɔŋ a ngáman sɔ́ndī ésíé ésə a ngátám á Ndá Ǹtondôbə ai á Ndá dzīē nyémēn, 12ńdɔ Ǹtondôbə a ngáyénē nyé ai alú[ 13 ] nyé ai nyé nâ: “Mə wóg ngogolán dzoe, ńdɔ mə tɔ́b fə̄ é vóm nyú nə́ ó bɔ ma Ndá mətúnuŋa.